
RAPORT

asupra Propunerii legislative pentru modificarea și completarea Legii 21/1991 privind cetățenia română

În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere, în fond, cu Propunerea legislativă pentru modificarea și completarea Legii 21/1991 privind cetățenia română, trimisă cu adresa nr. Pl-x 893 din 21 decembrie 2015 şi  înregistrată cu nr. 4c-11/1619  din 22 decembrie 2015.
Potrivit prevederilor art. 75 din Constituţia României, republicată şi ale art. 92 alin. (9) pct. 2 din Regulamentul Camerei Deputaţilor, republicat, Camera  Deputaţilor este Cameră decizională.

Senatul, în calitate de primă Cameră sesizată, a respins propunerea legislativă  în şedinţa din 14 decembrie 2015. 


Consiliul Legislativ, prin avizul nr. 1058 din 7 octombrie 2015, a avizat favorabil, cu observații și propuneri propunerea legislativă.

Comisia pentru drepturile omului, culte și problemele minorităților naționale a transmis un aviz favorabil cu nr. 4c-5/1005 din 23 decembrie 2015.
Propunerea legislativă are ca obiect de reglementare modificarea și completarea Legii cetățeniei române nr. 21/1991, republicată, cu modificările și completările ulterioare, în scopul asigurării unei reglementări mai detaliate a procedurii de acordare a cetățeniei cu titlu de „cetățenie de onoare”. 
 În conformitate cu prevederile art. 61 din Regulamentul Camerei Deputaţilor, republicat, membrii Comisiei au examinat iniţiativa legislativă, expunerea de motive şi  avizul Consiliului Legislativ în şedinţa din 16 februarie 2016. 
La dezbateri au fost prezenţi  16 deputaţi, din totalul de 26 de membri ai Comisiei juridice, de disciplină şi imunităţi.

Cu ocazia dezbaterilor, s-a constatat că reglementările legale în vigoare referitoare la cetățenia de onoare sunt clare și suficiente și, de aceea, nu este necesară o nouă reglementare în acest domeniu.
În urma dezbaterilor, membrii Comisiei juridice, de disciplină şi imunităţi au hotărât, cu unanimitate de voturi, să supună plenului Camerei Deputaţilor respingerea Propunerii legislative pentru modificarea și completarea Legii 21/1991 privind cetățenia română.
În raport cu obiectul şi conţinutul reglementării, propunerea legislativă face parte din categoria legilor organice.
                     
VICEPREŞEDINTE,                                              SECRETAR,

                     Ciprian Nicolae NICA                                  Sorin Constantin STRAGEA                        

Consilier parlamentar, Paul Şerban

